የዓለም ባንክ ለኢትዮጵያ የምግብ ዋስትና ፕሮግራም የ600 ሚሊዮን ዶላር ብድር ሰጠ
 የዓለም ባንክ በኢትዮጵያ ለሚካሄደው የአራተኛው ምእራፍ የምግብ ዋስትና ፕሮግራም የ600 ሚሊዮን የአሜሪካን ዶላር ብድር ሰጠ፡፡የገንዘብና ኢኮኖሚ ልማት ሚኒስትሩ አቶ ሱፊያን አህመድ እና በአለም ባንክ የኢትዮጵያ ዳይሬክተር ሚስተር ጉዋንግ ዚ ቺን የብድር ስምምነቱን ዛሬ አዲስ አበባ ውስጥ ተፈራርመዋል፡፡ሚኒስትሩ አቶ ሱፊያን በዚሁ ወቅት እንደገለጹት በኢትዮጵያ ውስጥ ተግባራዊ ከተደረገ አስር አመታትን ያስቆጠረ ይህ ፕሮግራም ውጤታማና በርካታ አርሶ አደሮችን ተጠቃሚ ያደረገ ነው፡፡በፕሮግራሙ የምግብ ዋስትና ችግር ያለባቸው ኢትዮጵያን የእለት ተእለት ድጋፍ የሚያደርግ  ሲሆን ከድህነት እንዲወጡና ጥሪት እንዲቋጥሩም በማስቻል ረገድ ስኬታማ  ሰራዎችን መስራቱን  ጠቁመዋል፡፡በሁሉም ክልሎች ተግባራዊ የተደረገው ይህው ፕሮግራም ከ6 ሚሊዮን በላይ የሚደርሱ ኢትዮጵያውያን ደረጃ በደረጃ ከድህነት እንዲወጡ ያስቻለ ነው ያሉት አቶ ሱፊያን በአፍሪካ ትልቁና የምግብ ዋስትናን ያረጋገጠ እንደሆነም አስረድተዋል፡፡ፕሮግራሙ በኢትዮጵያና በልማት ተባባሪዎች የሚካሔድ ሲሆን በዛሬው እለት ከአለም ባንክ ጋር  በብድር የተገኝው ገንዘብም  በአራተኛው ምእራፍ የምግብ ዋስትናን የማረጋገጥ ስራ እንደሚውል ተናግረዋል፡፡ከዚህ በፊት የነበረው የፕሮግራሙ ሶስት ምእራፍ  አፈፃፀም ተገምግሞ ውጤታማነቱ ተፈትሾዋል ያሉት  አቶ ሶፍያን በርካታ አርሶ አደሮች ራሳቸውን በመቻላቸው ከፕሮግራሙ ተመርቀው መውጣታቸውን አብራርተዋል፡፡በዓለም ባንክ የኢትዮጵያ ዳይሬክተር ሚስተር ጉዋንግ ዚ ቺን በበኩላቸው ኢትዮጵያ የአለም ባንክ የማህበራዊ ምግብ ዋስትና ዘርፍ በሚሰጠው ድጋፍ ተጠቃሚ እየሆነች ነው ብለዋል፡፡በዛሬው እለት የተፈረሙ የብድር ገንዘብ የምግብ ዋስትና ፕሮጀክትን ለማስፋፋት፣የአደጋ ተጋላጭነት ለማስወገድ፣ለምግብ ፕሮግራም እንዲሁም በገጠራማው ኢትዮጵያ የሚኖሩ ቤተሰቦችን የምግብ ዋስትና ለማረጋገጥ ይውላል ብለዋል፡፡ፕሮግራሙ በኢትዮጵያ ውስጥ የምግብ ዋስትና ማረጋገጥ ጎን ለጎን አገሪቱ በተለያዩ መስኮች የምእተ አመቱን የልማት ግብ እንድታሳካ እገዛ እንዳደረገላትም አመልክተዋል፡፡ይህው አራተኛው ምእራፍ የሴፍትኔት ፕሮግራም በኢትዮጵያ ውስጥ 411 ዲስትሪክቶች ውስጥ ተግባራዊ የሚደረግ ሲሆን በየዓመቱ 10 ሚሊዮን ሰዎችን የምግብ ዋስትና ለማረጋገጥ እንደሚረዳም ገልፀዋል፡፡ (ኢዜአ)